Document ID: 32013R1202

EUROOPA PARLAMENDI JA NÕUKOGU MÄÄRUS (EL) nr 1202/2013,
20. november 2013,
millega muudetakse nõukogu määrust (EÜ) nr 1215/2009 seoses veini tariifikvootidega
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõiget 2,
võttes arvesse Euroopa Komisjoni ettepanekut,
olles edastanud seadusandliku akti eelnõu liikmesriikide parlamentidele,
toimides seadusandliku tavamenetluse kohasel (1)
ning arvestades järgmist:
(1)
2000. aastast alates on Euroopa Liit andnud peaaegu kõikidele Lääne-Balkani maadest pärit toodetele piiramatu tollimaksuvaba juurdepääsu liidu turule. Praegu on see süsteem ette nähtud nõukogu määrusega (EÜ) nr 1215/2009 (2).
(2)
Kõik Lääne-Balkani riigid, välja arvatud Kosovo, (3) saavad nendega sõlmitud stabiliseerimis- ja assotsieerimislepingute või kaubandust ja kaubandusküsimusi käsitlevate vahelepingute alusel ära kasutada kauplemise sooduskorda, sealhulgas individuaaltariifikvoote.
(3)
Määrusega (EÜ) nr 1215/2009 tehti saabumise järjekorras teenindamise põhimõttel kõikidele soodustatud riikidele, kes on oma stabiliseerimis- ja assotsieerimislepingutest või vahelepingutest tuleneva eritariifikvoodi ära kasutanud, veini jaoks kättesaadavaks 50 000 hektoliitri suurune üldtariifikvoot.
(4)
Veini eksportimise suutlikkust näidanud Kosovole on sotsiaal-majanduslikuks arenguks vajalik stabiilne juurdepääs liidu turule. Individuaaltariifikvootide puudumisel ei saa Kosovo veinitootjad eksporti vajalikul määral prognoosida.
(5)
Otstarbekas on eraldada veiniekspordiks Kosovost Euroopa Liitu 20 000 hektoliitri suurune aastane eritariifikvoot ja vähendada proportsionaalselt 50 000 hektoliitrilt 30 000 hektoliitrile kõikide soodustatud riikide kasutada olevat veini aastast üldtariifikvooti.
(6)
Eritariifikvoodi jaotamiseks suletakse olemasolev üldtariifikvoot ja avatakse kaks uut kvooti, mille kogumaht on suletud tariifikvoodi kogumahuga võrdväärne.
(7)
Samuti on otstarbekas luua süsteem, mis väldib käesoleva määruse jõustumise päevast alates kättesaadavate tariifikvootidega seonduvat õiguslikku ebakindlust, ning hoida ära olukord, et soodustuste kogumaht ületab 50 000 hektoliitrit.
(8)
Kuna soodustuste kogumahtu ei ole muudetud, ei mõjuta käesolev määrus liidu veinisektorit. Samuti ei mõjuta käesolev määrus stabiliseerimis- ja assotsieerimislepingutes või vahelepingutes sätestatud erisoodustusi.
(9)
Käesolev määrus ei mõjuta liidu kohustusi Maailma Kaubandusorganisatsiooni (WTO) ees ja WTO ei pea sellega seoses erikorda kehtestama.
(10)
Seepärast tuleks määrust (EÜ) nr 1215/2009 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1215/2009 muutmine
Määrust (EÜ) nr 1215/2009 muudetakse järgmiselt.
1)
Artiklis 7a asendatakse lõiked 2 ja 3 järgmisega:
„2. Artiklis 7 osutatud õigus võtta vastu delegeeritud õigusakte antakse komisjonile viieks aastaks alates 3. detsembrist 2013. Komisjon esitab delegeeritud volituste kohta aruande hiljemalt üheksa kuud enne viieaastase tähtaja möödumist. Volituste delegeerimist pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist.
3. Euroopa Parlament ja nõukogu võivad artiklis 7 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust.”
2)
I lisa asendatakse käesoleva määruse lisa tekstiga.
Artikkel 2
Üleminekumeetmed
Alates 3. detsembrist 2013 kuni 31. detsembrini 2013 kohaldatakse järgmisi üleminekumeetmeid.
1)
Uued tariifikvoodid järjekorranumbritega 09.1530 ja 09.1560 saavad 3. detsembrist 2013 tariifikvoodi 09.1515 ülejäänud osa proportsionaalselt endale järgmiselt:
a)
tariifikvoodi 09.1530 algsumma arvutatakse järgmise valemi abil:
0,6 × tariifikvoodi 09.1515 jääk 3. detsembril 2013;
b)
tariifikvoodi 09.1560 algsumma arvutatakse järgmise valemi abil:
0,4 x tariifikvoodi 09.1515 jääk 3. detsembril 2013;
c)
mõlemad algsummad ümardatakse täisühikuks (hektoliitrites).
2)
Tariifikvoodiga 09.1515 seotud, seni heaks kiitmata taotlused viiakse veini päritolu järgi üle vastavate tariifikvootide 09.1530 ja 09.1560 alla.
Artikkel 3
Jõustumine
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 20. november 2013

Labels: 3
17
18